Բրեմենյան երաժիշտներ (ֆիլմ, 2024)

**«Բրեմենյան երաժիշտներ»,** ռուսական երաժշտական ​​հեքիաթային ֆիլմ է, ռեժիսորը՝ Ալեքսեյ Նուժնին է, որը սցենարը գրել է Իգոր Գրինյակինի հետ միասին։ Հիմնված «Սոյուզմուլտֆիլմ» ստուդիայի համանուն մուլտֆիլմի և դրա շարունակության վրա՝ ֆիլմը պատմում է Թրուբադուրի (Տիխոն Ժիզնևսկի) և նրա թափառաշրջիկ երաժիշտների խմբի՝ Կատվի (Իրինա Գորբաչևա), Շան (Ռոման Կուրցին), Աքաղաղի (Ասկար Նիգամեդզյանով) և Էշի (Դմիտրի Դյուժև) արկածների մասին։ Ֆիլմում նկարահանվել են նաև Վալենտինա Լյապինան, Մարիա Արոնովան, Սերգեյ Բուրունովը, Կոնստանտին Խաբենսկին, Յուլիա Պերեսիլդը և Միրոն Պրովորովը։

Նախագիծը առաջին անգամ հայտնի դարձավ 2022 թվականի ամռանը, երբ ֆինանսական աջակցություն ստացավ «Կինոֆոնդ»–ից։ Նույն թվականի դեկտեմբերին հայտարարվեց դերասանական կազմը։ Նկարահանումները տեղի են ունեցել 2023 թվականի հուլիսից մինչև օգոստոս։ Ֆիլմի երաժշտությունը և երգերը գրել է Մաքսիմ Ֆադեևը՝ Գենադի Գլադկովի հետ միասին։

«Բրեմենյան երաժիշտներ» ֆիլմի պրեմիերան կայացել է 2023 թվականի դեկտեմբերի 18-ին Մոսկվայում։ Ֆիլմը թողարկվել է Ռուսաստանում 2024 թվականի հունվարի 1-ին։ Այն կինովարձույթում հավաքել է ավելի քան 3 միլիարդ ռուբլի և արժանացել է քննադատների և հեռուստադիտողների հակասական արձագանքներին։

## Սյուժե
Անհավանական երաժշտական տաղանդով օժտված, Թրուբադուր անունով տղան, վաղ հասակում կորցնում է մորը և գալիս է Բրեմեն, որտեղ ցանկանում է երգել հրապարակում։ Նրան բռնում են մանկահասակ ավազակները և բերում են ցեղապետ Լուիզայի մոտ, ով ցանկություն է հայտնում լսել Թրուբադուրի երգը։ Լուիզան տպավորվում է տղայի տաղանդով, և նա հմտորեն օգտագործում է այն մարդկանց կողոպտելու համար, մինչ նրանք հմայված են լինում Թրուբադուրի երգով։ Բայց մի օր Հնարամիտ Դետեկտիվը դուրս է գալիս ավազակախմբի հետքի վրա։ Թրուբադուրը խանգարում է նրան բռնել ցեղապետին, բայց ինքը բանտարկվում է։ Տարիներ անց ազատ արձակվելով՝ Թրուբադուրը գնում է այն կամուրջը, որի տակ նախկինում ավազակների թաքստոց կար՝ որպեսզի շփվի Լուիզայի հետ։ Կողոպտիչներն այլևս այնտեղ չեն, և նրանց փոխարեն տղամարդը հանդիպում է մարդակերպ Շանը, Էշին, Աքլորին և Կատվին՝ թափառաշրջիկ երաժիշտներին, ովքեր տպավորված լինելով Թրուբադուրի էլեկտրական կիթառ նվագելուց, նրան տանում են իրենց խումբ՝ որպես մենակատար։

Թրուբադուրն ու կենդանիները գալիս են հրապարակ՝ ելույթ ունենալու «Երազանքներ» երաժշտական ​​փառատոնին, որին ներկա է լինելու թագավորը, ով լարված հարաբերությունների մեջ է դստեր՝ քմահաճ ու ջերմեռանդ Արքայադստեր հետ։ Մրցույթի մասնակիցներից ոչ ոք չի տպավորում թագավորին, և միայն «Բրեմենյան երաժիշտներ» խմբի հանպատրաստից երգը (այդպես էր կոչում Թրուբադուրն իրեն և կենդանիներին) ստիպում է Արքայադստերը դուրս գալ պատշգամբ, որտեղ նա հանդիպում է Թրուբադուրին, և խումբը հաղթում է մրցույթում։ Թագավորը թույլ է տալիս Թրուբադուրին պարել Արքայադստեր հետ, թեկուզ ծաղրանքով. Պարի ժամանակ Արքայադուստրը ֆլիրտ է անում Թրուբարդիի հետ և ստիպում նրան համբուրել իրեն՝ այնպես անելով, որ կարծես նա է նախաձեռնողը։ Դրա համար «Բրեմենյան երաժիշտներին» աքսորում են Բրեմենից, և նրանք անցնում են անտառով, որտեղ նրանց հետապնդում են ավազակները։ Հետապնդման ժամանակ Թրուբադուրը նկատում է սունդուկի մեջ թաքնված Արքայադստերը և Կատվի օգնությամբ փրկում է նրան ավազակներից։

Արքայադուստրը ուրախ է պալատից դուրս գալու փաստից, բայց Թրուբադուրը հաստատակամորեն պնդում է, որ տուն վերադարձնի նրան։ Արքայադուստրը կենդանիներին առաջարկում է ելույթ ունենալ գիշերային երաժշտական ​​փառատոնում, և նրանք համաձայնվում են՝ չնայած Թրուբադուրի առարկությանը։ Միևնույն ժամանակ, բացահայտելով իր դստեր անհետացումը, թագավորը Դետեկտիվ է ուղարկում նրան որոնելու համար։ Փառատոնի ճանապարհին «բրեմենցիները» փորձեր են անում Արքայադստեր ղեկավարությամբ՝ փորձելով երգ հորինել, որով նրանք հանդես կգան. զուգահեռ, Թրուբադուրն ու Արքայադուստրը ժամանակի ընթացքում սիրահարվում են միմյանց։ Ներկայացման նախորդ գիշերը բեմում նրանք գրեթե համբուրվում են, բայց Դետեկտիվը քնեցնում է Արքայադստերը քնաբեր պարունակող նետով և փախչում նրա հետ։ Չնայած, որ Դետեկտիվը կատարել է իր առաջադրանքը, Թագավորը հրաժարվում է վճարել և չարությամբ ծաղրում է նրան։

Թրուբադուրը պատրաստվում է վերադառնալ Բրեմեն և փրկել իր սիրելիին, սակայն ճանապարհի կեսին նա հայտնվում է ավազակների թաքստոցում, որտեղ էլ հանդիպում է Լուիզային։ Նա շատ զայրացած է կնոջ վրա, քանի որ կինը օգտագործել է իրեն և ոչինչ չի արել իրեն ավելի վաղ բանտից ազատելու համար, բայց տղամարդու զայրույթը միայն տպավորում է ցեղապետին։ Նա համաձայնվում է օգնել նրան. նա և Թրուբադուրը կազմակերպում են ամեն ինչ, իբր նա «ազատել է անտառը ավազակներից» (բնականաբար, բոլորին բերելով իր հետ որպես ապացույց), և Բրեմենի դարպասները բացվում են։ Հենց որ Թագավորն ու նրա պահակները ժամանակավորապես հեռանում են քաղաքից, Թրուբադուրը մտնում է Արքայադստեր սենյակ, իսկ ավազակները թագավորության գլուխ են կանգնում։ Դա վախեցնում է Արքայադստերը, և նա շատ է զայրանում Թրուբադուրի վրա, ով հասկանում է, որ Լուիզան նորից հմտորեն օգտագործել է իրեն։ Թրուբադուրը հայտնվում է բանտում և զղջում է մոր առջև, ում մի անգամ խոստացել էր «սրտանց երգել», բայց Դետեկտիվը փրկում է նրան բանտից և նրա փոխարեն խուց է մտնում։

Այդ ժամանակ «Բրեմենյան երաժիշտները» բեմ է բարձրանում թերի կազմով, և նրանց կատարումը սկզբում չի ուրախացնում ամբոխին, բայց իրավիճակը փրկում է Թրուբադուրի անսպասելի հայտնվելը։ Նա բոլորի մոտ խոստովանում է է, որ ինքն է մեղավոր ցեղապետի կողմից թագավորական իշխանությունը զավթելու մեջ, և օգնություն է խնդրում կենդանիներից։ Բոլորը, բացի Աքաղաղից, համաձայնվում են և Թրուբարդի հետ միասին գնում են Բրեմեն։ Հաջորդ առավոտ ավազակները պատրաստվում են քաղաքից դուրս քշել Դետեկտիվին, Թագավորին և Արքայադստերը, օգտագործելով «Թագավորական հարված» կոչվող մեխանիզմը։ Նրանք պատրաստվում են առաջինը վտարել Դետեկտիվին, բայց հենց հարվածից առաջ նա հանկարծ անհետանում է։ Թրուբադուրը, կենդանիները, Թագավորը և Արքայադուստրը կռվում են ավազակների հետ, բայց նրանց բռնում են, և Թագավորը թռչում է քաղաքի պարսպից այն կողմ՝ ուղիղ ճահճի մեջ։ Քիչ է մնում, որ «երաժիշտներին» ողջ-ողջ այրեն իրենց փայտե կառքում՝ Արքայադստեր հետ միասին, բայց Աքաղաղը օգնության է հասնում և ամբողջությամբ հանգցնում է կրակը։ Դրանից հետո Լուիզան վտարվում է Բրեմենից, և նա նույնպես ընկնում է ճահիճը, որտեղ հանդիպում է Թագավորին, որին օգնում է ափ դուրս գալ և խոստովանում նրան, որ ուզում է ոչ թե վախենան իրենից, այլ սիրեն։

Թագավորն ամուսնանում է ցեղապետի հետ, իսկ Թրուբարդն ամուսնանում է Արքայադստեր հետ, և ի պատիվ դրա պալատում պարահանդես է անցկացվում՝ պարերով և հրավառությամբ։ Կենդանիները տխրում են, քանի որ հասցրել էին կապվել Թրուբադուրի հետ և երբ հեռանում էին Բրեմենից, Թրուբադուրն ու Արքայադուստրը հասնում են նրանց և գնում են նրանց հետ։

## Դերերում

### Մարդիկ
* Տիխոն Ժիզնևսկի - Թրուբադուր
** Միրոն Պրովորով - Թրուբադուր մանկության տարիներին
* Վալենտինա Լյապինա - Արքայադուստր
* Մարիա Արոնովա - Լուիզա, ցեղապետ
* Սերգեյ Բուրունով - Թագավոր
* Կոնստանտին Խաբենսկի - Դետեկտիվ
* Յուլիա Պերեսիլդ - Թրուբադուրի մայր

### Կենդանիներ
* Իրինա Գորբաչովա - Կատու
* Ռոման Կուրցին - Շուն
* Ասկար Նիգամեդզյանով - Աքաղաղ
* Դմիտրի Դյուժև - Էշ

## Արտադրություն
2022 թվականի հուլիսի 20-ին «ՏրիՏե» և «Սոյուզմուլտֆիլմ» ստուդիաները ի պաշտպանություն «Կինոֆոնդի», ներկայացրեցին խորհրդային «Բրեմենյան երաժիշտները» (1969 թ.) մուլտֆիլմի էկրանավորումը՝ հայտարարելով, որ Ալեքսեյ Նուժնին կդառնա ռեժիսոր, իսկ դերերը կխաղան՝ Տիխոն Ժիզնևսկին, Սերգեյ Բուրունովը, Մարիա Արոնովան, Կոնստանտին Խաբենսկին և Յուրի Ստոյանովը։ Ֆիլմի պրոդյուսեր Լեոնիդ Վերեշչագինի խոսքով, սցենարը գրվել է «Սոյուզմուլտֆիլմ»ի հետ համատեղ՝ բնօրինակի հիման վրա, սակայն նախագիծը պարունակում է բնօրինակ սյուժեներ, իսկ բնօրինակի որոշ տողեր փոխվել և ընդլայնվել են։ Այսպիսով, ֆիլմը ցույց է տալիս Թրուբադուրի մանկությունը և նրա ծանոթությունը կենդանիների հետ։ Օգոստոսին ֆիլմն ընդգրկվել է «Կինոֆոնդ»–ից աջակցություն ստանալու համար հաստատված նախագծերի ցանկում, իսկ հետո կազմակերպությունից ստացել է 700 մլն ռուբլի՝ անվերադարձ հիմունքներով։ Դեկտեմբերին հայտարարվել էր, որ Ժիզնևսկին, Բուրունովը, Արոնովան և Խաբենսկին կմարմնավորեն համապատասխանաբար Թրուբադուրին, Թագավորին, Ցեղապետին և Դետեկտիվին, իսկ Յուրի Բորիսովը, Իրինա Գորբաչևան, Դմիտրի Դյուժևը և Ռոման Կուրցինը՝ կենդանիներին։ Վերջիններիս իրական կենդանիներին նմանեցնելու համար օգտագործվել են պրոթեզային դիմահարդարում և անիմատրոնիկա, իսկ դիմահարդարման ձևը որոշել է նկարիչ Պյոտր Գորշենինը։ Ժիզնևսկու խոսքով, երբ իրեն առաջարկել են Թրուբադուրի դերը, նա վախեցել է, քանի որ « երբեք չէր երազել Թրուբադուրի դերը խաղալու մասին, բայց միշտ ցանկացել էր աշխատել ինչ-որ հեքրաթային–երաժշտական ​​նախագծում»։ Սկզբում Բուրունովը հրաժարվեց թագավորի դերից, քանի որ, նրա խոսքերով, «նա չէր հասկանում, թե ինչպես խաղալ», բայց Նուժնիին հաջողվեց համոզել նրան։ 2023 թվականի հունվարին Ռուսաստանի Դաշնության մշակույթի նախարար Օլգա Լյուբիմովան հայտարարեց, որ ֆիլմը կարող է աջակցություն ստանալ Մշակույթի նախարարության կողմից՝ մտադրվելով շարունակել «ընթացքը դեպի ընտանեկան կինո»՝ կապված «Չեբուրաշկա» ֆիլմի տոմսարկղային հաջողության հետ(2023 թ.), որը գրեթե մեկ շաբաթվա ընթացքում հավաքել է ավելի քան 4 միլիարդ ռուբլի։

Նկարահանումներից երկու ամիս առաջ կառուցվել է 100 տներից բաղկացած դեկորացիա, քաղաքի պարիսպ և ամրոց։ Նկարահանումները սկսվել են 2023 թվականի հուլիսին և տեղի է ունեցել Ինգուշեթիայում, Ղրիմում, Դաղստանում, Օրենբուրգի մարզում և Ուրալում։ Բրեմեն քաղաքի տեսարանները նկարահանվել են Մոսկվայում՝ «Գլավինկո» ընկերության տարածքում։ Հուլիսին հրապարակվեցին դերասանների նկարները իրենց հերոսների կերպարներում, որոնցից հայտնի դարձավ, որ Արքայադստերը մարմնավորելու է Վալենտինա Լյապինան, ինչպես նաև այն, որ Բորիսովին՝ Աքաղաղի դերում, փոխարինել է Ասկար Նիգամեդզյանովը։ Բորիսովը իր զբաղվածության պատճառով դուրս է մնացել նախագծից։ Դերասանները նկարահանվելուց առաջ երեք ժամ դիմահարդարվել են։ Կուրցինի խոսքով՝ դիմահարդարմամբ նկարահանվելը փորձություն էր ինչպես իր, այնպես էլ կենդանիների դերեր խաղացող այլ դերասանների համար։

Նիգամեդզյանովը խոսեց նաև դիմահարդարմամբ նկարահանվելու դժվարությունների մասին, որոնք հիմնականում կապված են շոգի և Աքաղաղի կպչուն դիմակի հետ.«ս նաև սիլիկոնե հավի ոտքեր ունեի, նրանք վերցրեցին իմ ոտքերի ձուլվածքները, և նկարահանման օրվա վերջում դու արդեն հավի ապուր ես դարձել, որովհետև, իհարկե, քրտնում եք և այս ամենը հեշտ չէ»։

Նկարահանումները ավարտվել են 2023 թվականի օգոստոսին։

## Երաժշտական ​​ուղեկցում

## Գովազդային ընկերություն
Ֆիլմի առաջին թրեյլերը թողարկվել է 2023 թվականի սեպտեմբերի 13-ին։ Տեսանյութը մեծ մասամբ բացասական արձագանք է առաջացրել հեռուստադիտողների մոտ. շատերը նշել են կենդանիների վանող կերպարները, որոնք ունեն «չարագուշակ հովտի» էֆեկտ և այդ պատճառով հիշեցնում են «Կատուներ» (2019) ֆիլմի կերպարներին։ Նաև հեռուստադիտողները ֆիլմն  կատակով անվանել են Hotline Miami տեսախաղի էկրանավորում։ 2023 թվականի նոյեմբերի վերջին ֆիլմից հատվածներ ցուցադրվեցին «Չիտկա 2.0» կինոէկրանավորման փառատոնում։ «Նայում ենք» հրապարակման հեղինակը նյութին դրական է արձագանքել. «Ամանորյա այս ֆիլմը մրցույթների կարիք չունի, քանի որ այն արդեն դատապարտված է ժողովրդական հաջողության»։ Ֆիլմի վերջնական թրեյլերը թողարկվել է դեկտեմբերի 20-ին։

## Պրեմիերա
2023 թվականի դեկտեմբերի 11-ին Մոսկվայի «Հոկտեմբեր» կինոթատրոնում «Սենթրալ փարթներշիփ» ֆիլմերի դիստրիբյուտորական ընկերության շնորհանդեսին տեղի ունեցավ «Բրեմենյան երաժիշտները» ֆիլմի փակ պրեմիերան։ Դեկտեմբերի 15-ին Մշակույթի նախարարությունը ֆիլմի թողարկման վկայական է տվել։ Պաշտոնական պրեմիերան կայացել է դեկտեմբերի 18-ին նույն «Հոկտեմբեր» կինոթատրոնում։ Բացի ֆիլմի դերասաններից և անձնակազմից, ներկա էին նաև այլ հայտնի հյուրեր, ինչպիսիք են՝ Լեոն Կեմստաչը, Նիկիտա Միխալկովը, նրա ավագ երեխաները՝ Աննան և Արտյոմը, Ալեքսանդր Օլեշկոն և Յուլիա Վոլկովան։ Դեկտեմբերի 24-ին Սանկտ Պետերբուրգի «Ավրորա» կինոթատրոնում տեղի ունեցավ հատուկ ցուցադրություն, որտեղ ֆիլմը ներկայացրեց Ժիզնևսկին։ Ֆիլմը թողարկվել է 2024 թվականի հունվարի 1-ին՝ Ռուսաստանում, ներառյալ պրեմիում «Կոսմաքս» ձևաչափով։ Ֆիլմի դիստրիբյուտորը ՍՊՇ–ն էր։.Ֆիլմը ցուցադրվում է երկու տարբերակով՝ ենթագրերով («կարաոկե») և առանց։

Ֆիլմի թվային թողարկումը տեղի է ունեցել 2024 թվականի մարտի 26-ին, այդ օրը այն հայտնվել է Okko առցանց կինոթատրոնի գրադարանում։ Ապրիլի 26-ին ծառայության ներկայացուցիչները դիմել են Մոսկվայի քաղաքային դատարան՝ պահանջելով արգելափակել ֆիլմի ծովահենական հղումը, որը, ըստ նրանց, տեղադրվել է, ամերիկյան Cloudflare, Inc. ընկերության կողմից։ Սակայն, դատավորը գործը թողեց առանց առաջընթացի, քանի որ հայցը ներկայացվել է առանց համապատասխանելու Ռուսաստանի Դաշնության Քաղաքացիական դատավարության օրենսգրքի 132-րդ հոդվածով սահմանված պահանջներին։

## Արձագանք
### Տոմսարկղ
Իր առաջին օրը «Բրեմենյան երաժիշտները» ռուսական դրամարկղում հավաքեց 198,9 միլիոն ռուբլի՝ առաջնորդությունը զիջելով միայն մեկ այլ ՑՊՇ թողարկման, որը նույնպես թողարկվել էր հունվարի 1-ին՝ «Ծառա 2» ֆիլմը (295 միլիոն)։ Հունվարի 4-ին ֆիլմի տոմսարկղը հասել էր 1 միլիարդ ռուբլու․ ըստ KinoNews պորտալի, որը հաշվարկել է ֆիլմի բյուջեն՝ առանց հաշվի առնելու «Կինոֆոնդի» միջոցները, նախագիծը սկսել է շահույթ ստանալ սկսած այդ պահից։ Հունվարի 9-ին հավաքված գումարը գերազանցել է 2 միլիարդ ռուբլին։

### Կարծիքներ և գնահատականներ
Ֆիլմը խառը, հակասական արձագանքների է արժանացել ռուսական մամուլում։ Ըստ «Քննադատություն» գրախոսականների ագրեգատոր կայքի, որտեղ միավորները հաշվարկվում են Բեյսի բանաձևով, ֆիլմի միջին գնահատականը 100-ից 60-ն է՝ հիմնված 13 ակնարկների վրա։ Դրական ակնարկներ են հրապարակել «Փաստարկներ և փաստեր», «Ֆոնտանկա»,Կինո–թատրոն․ռու հրատարակությունները։ Նրան սուր քննադատության են ենթարկել «Ֆիլմ․ռու» և «ԿԳ–Պորտալ» հրատարակությունների ակնարկներում։  Մի շարք հրապարակումներ, այդ թվում՝ «Կոմերսանտ»-ը, «Վեդոմոստի»-ն և «Նովայա գազետա»-ն այն գնահատել են որպես միջին մակարդակ։ «ԿինոՊոիսկ»–ի գրախոս Ելիզավետա Կուզնեցովան գրել է, որ ֆիլմը «մի փոքր խճճված է և ձգձգված, բայց ամանորյա տոներին հաջողության հասնելու համար անհրաժեշտ ամեն ինչ կա. դա դեռ գունեղ հեքիաթ է՝ բարձրակարգ արտիստներով և աշխատանքային «սերը կհաղթի» բարոյական հոգով։

«Կոմերսանտ» թերթի լրագրող Յուլիա Շագելմանը քննադատել է ֆիլմը «դաժան ցինիզմի նրբերանգների և դրանք ծածկող զվարճալի՝ դասական մուլտֆիլմերին բացարձակապես ոչ բնորոշ», վանող (ինչպես արտաքին, այնպես էլ կերպարների մակարդակով) կենդանիների կերպարների և չտպավորվող նոր երգերի համար։ Ֆիլմ․ռու-ի գրախոս Վլադիմիր Ռոստովսկին ֆիլմը գնահատել է 4 միավոր 10-ից։ Նա քննադատել է ֆիլմը կերպարների «հանդարտության» համար, դերասանական խաղը և կենդանիներին մարմնավորող դերասանների կերպարները, թեև գովաբանել է արտիստների աշխատանքը և ֆիլմի վայրերը։ Երաժշտական ​​նվագակցության մասին նա ասաց հետևյալը. «պարապ դիտողի տեսանկյունից երաժշտական ​​մասը կատարվում է պատշաճ մակարդակով, բայց երբեմն այն հավասարակշռվում է բյուջետային օծանելիքների գովազդի և հայտնի մեմի միջև՝ դեռահասի հագուստով Սթիվ Բուշեմին «30 Rock» սիթքոմից։

## Ապագա
Դեռ մինչ ֆիլմի պրեմիերան քննարկվել էր ֆիլմին շարունակություն տալու հավանականության մասին։

## Ծանոթագրություններ
### Մեկնաբանություններ

### Աղբյուրներ

## Արտաքին հղումներ
* 

Կատեգորիա:2020-ականների ռուսերեն ֆիլմեր
Կատեգորիա:2023 ֆիլմեր
Կատեգորիա:2024 ֆիլմեր
Կատեգորիա:Ալբոմներ այբբենական կարգով
Կատեգորիա:Ֆիլմեր այբբենական կարգով